आयोजनास्थलमा होलीको रौनक
सहर तथा बजार क्षेत्रमा मात्र नभई ग्रामीण भेग र आयोजना स्थलसम्म होली पर्वको रौनक छाएको छ । रङ्गहरूको पर्वका रूपमा मनाइने होली आपसी भातत्वलाई थप घनिष्ठ बनाउन गाउँबस्ती तथा आयोजनास्थलमा मनाउन थालिएको हो ।
चन्द्र पन्दाक ताप्लेजुङ, चैत १२ गते । सहर तथा बजार क्षेत्रमा मात्र नभई ग्रामीण भेग र आयोजना स्थलसम्म होली पर्वको रौनक छाएको छ । रङ्गहरूको पर्वका रूपमा मनाइने होली आपसी भातत्वलाई थप घनिष्ठ बनाउन गाउँबस्ती तथा आयोजनास्थलमा मनाउन थालिएको हो ।सहर बजारतिर बालबालिका, युवा तन्नेरी, कर्मचारीलगायतले होलीमा रमाइरहेका बेला ताप्लेजुङमा सानिमा मिडिल तमोर हाइड्रोपावर लिमिटेडले पनि पर्व मनाएको छ । होली पर्व मनाउनेक्रममा लिमिटेडका आयोजना संयोजक डा. मनिराज पोख्रेलले आफ्ना कर्मचारीलाई रङ्ग लगाउनुभयो ।  मध्यतमोर जलविद्युत आयोजनामा कार्यरत कर्मचारीबिचको भ्रातृत्वलाई थप घनिष्ठ बनाउन र पर्वमा मनोरञ्जन तथा खुसी साटासाट गर्ने उद्देश्यले आयोजनास्थलमा होली पर्व मनाइएको हो । संयोजक डा. पोख्रेलसहित आयोजनामा कार्यरत कर्मचारीले एकापसमा रङ्ग लगाएर होली पर्व मनाएको आयोजनाका व्यवसाय, सुरक्षा तथा वातावरण अधिकृत फुर्वा शेर्पाले जानकारी दिनुभयो ।उहाँकाअनुसार आयोजना संयोजक पोख्रेलले सबै कर्मचारीलाई विभिन्नखाले रङ्ग लगाई खुसी आदानप्रदान तथा भातत्व प्रकट गर्नुभएको छ । सानिमा मिडिल तमोर हाइड्रोपावर लिमिटेडले तमोर नदीबाट ७३ मेगावाट क्षमताको विद्युत उत्पादन गर्न लागेको छ । जिल्लाको फुङ्लिङ नगरपालिका, फक्ताङ्लुङ र मिक्वाखोला गाउँपालिका आयोजनास्थल रहेकोमध्ये तमोर जलविद्युत आयोजनाको काम अन्तिम चरणमा छ ।